Għal min kien għadu fid-dubju, bil-Maratona li żamm il-Partit Nazzjonalista l-Ħadd li għadda, il-pożizzjoni ġiet iċċarata. Jekk kien hemm min qiegħed jaħseb li t-tmexxija l-ġdida ma kinitx aċċettata, is-sitwazzjoni uriet mod ieħor. Jekk kien hemm min qiegħed jaħseb li l-partit huwa dgħajjef jew nieqes mill-ħeġġa, jaf illum li dan kollu m'huwiex minnu. L-istat ta' fatt huwa li l-poplu kkontribwixxa, b'ġenerożità, donazzjonijiet li konna ilna ma naraw deħlin. Mhux biss, imma l-ammont miġbur kien fl-istess livell ta' dak tal-partit fil-Gvern. Sinjali evidenti li juru li d-direzzjoni tagħna hija ċara. Ir-riżultat tal-Maratona Mertu tal-bidla li saret, il-Partit Nazzjonalista qabad definittivament triq ġdida. Dan jidher quddiem il-ħafna li l-politika qegħda ssir b'mod differenti. Hemm spirtu ġdid, ħeġġa ikbar u viżjoni aktar fit-tul. Il-fatt dan qegħdin juruh. Ir-riżultat tal-Maratona, ma hemmx dubju, li f'dan huwa vot ta' fiduċja mill-ħafna li għaddew il-kontribuzzjoni tagħhom għal dak kollu li seħħ f'dawn l-aħħar ftit xhur. Fir-realtà hija konferma tad-deċiżjoni demokratika li ttieħdet mit-tesserati tal-partit. It-tmexxija tallum hija mertu tagħhom. Huma għamlu l-għażliet u huma huma li qegħdin isostnu dak li għażlu. Hemm kjarament sodisfazzjon doppju minn isfel u minn fuq tal-partit. B'abbiltà organizzaw L-Uffiċjali tal-partit, immexxija mill-Kap Dr Adrian Delia żgur, mhux forsi, it-Tnejn wara l-Ħadd jesprimu u jirreġistraw dan il-punt pożittiv. Il-Viċi Kapijiet Robert Arrigo u David Agius, is-Segretarju Ġenerali Clyde Puli u l-uffiċjali l-oħra rnexxielhom, b'abbiltà, jorganizzaw risposta li turi li l-partit għandu direzzjoni loġika. Fi żmien qasir ħafna, qiegħed jidher quddiem kulħadd li minkejja l-iżvantaġġi kollha, il-Partit Nazzjonalista qiegħed iwieġeb lura kif għandu. Il-qalb qegħda tħabbat lura għan-normal, u d-demm beda jiċċirkola lura fl-arterji tal-poplu tagħna. Ngħid dan għax nittama li ħadd ma jinsa li l-aħħar telfa elettorali kellha, u għad għandha, effetti iebsa ħafna għalina li rridu naħdmu mill-Oppożizzjoni. B'umiltà u responsabbiltà Ċertament bdejna. Biss, nafu li għandna triq twila. Il-bidliet li hemm bżonn li jsiru biex il-partit jerġa' jkun alternattiva kredibbli u soda, però, inbdew. Dan għax nagħrfu li huma neċessarji. Fl-aħħar appuntament elettorali kien hemm rifjut qawwi ta' dak li kien qiegħed isir qabel. Din hija r-realtà. L-istat ta' fatt li, ngħidu x'ngħidu, irridu naċċettaw biex nimxu 'l quddiem. Għalhekk, b'umiltà u b'responsabbiltà, irridu nifhmu li għandna nimxu f'direzzjonijiet kompletament differenti. Proprju għax dan inbeda. Proprju għax il-pajjiż qiegħed jara dan isir, li hemm diġà dawn is-sinjali pożittivi. Biss, ċertament, anki jekk id-direzzjoni hija ċara, xorta hemm ħafna aktar li għandna nwettqu biex niksbu lura l-kunsens elettorali. L-identità politika tagħna Ċertament li l-linja politika ġiet apprezzata fl-affermar mill-ġdid li għandna identità politika ċara. Aħna partit modern, moderat, fiċ-ċentru għax huwa partit Demokratiku Kristjan. M'aħniex lesti f'dan ninsew minn fejn ġejna. Anqas x'inhuma l-esperjenzi tagħna, jew fejn huma l-għeruq li jsostnuna. Proprju għax għandna passat, li kapaċi nifhmu dak li sar tajjeb u kif sar hekk, u dak li ma kienx. Aħna mimlija bl-abbiltà li niddiskutu internament u nifhmu kif nistgħu ntejbu, inkabbru u nissudaw. U minn dan, mill-fatti elettorali huwa ċar li l-ideoloġiji politiċi differenti minn dawn ma jaħdmux fil-partit, u anqas għall-partit. Evidenti li l-partit, minn dawk l-elementi, huwa forza politika li ma jistax jiġi njorat iktar mill-Gvern tal-ġurnata. Huwa wkoll għandu jibda jiffaċċja r-realtà li, l-ewwel, għandu jikkonsulta iktar magħna, fis-sustanza u mhux fl-apparenza, dwar numru ta' ħatriet; u t-tieni, li għandu jaħdem biex jikseb l-appoġġ politiku tagħna fuq ħafna deċiżjonijiet. Anki jekk hemm maġġoranza parlamentari li tiggarantixxi stabilità politika, din ma tfissirx li l-partit fil-Gvern ikun qiegħed jaġixxi politikament korrett billi jimxi biss biex tgħaddi tiegħu. It-triq tan-nofs, l-ewwel, iġġib ferm iktar stabilità soċjali u ekonomika; u t-tieni, tippermetti li jiġu konfrontati problemi nazzjonali li dan il-Gvern stess spiċċa biex daħħalna fihom. Id-diskors tal-President Tul il-ġimgħa, il-President tar-Repubblika, fid-diskors tagħha elenkat, għal darb'oħra, numru minn dawn il-problemi li, kif qalet sewwa, jridu jiġu affrontati. Il-Gvern jista', bħal ma għamel qabel, idawwar widnejh dwar dan u jaħrabhom; jew jipprova jagħti x'wieħed jifhem li qiegħed jagħmel xi ħaġa dwarhom. Biss nafu li r-realtà hija, l-ewwel, li ma sarx biżżejjed; u t-tieni, li hemm urġenza għax il-kirjiet għolew ferm iktar milli wieħed kien jistenna, il-faqar għadu magħna, id-droga żdiedet, kif ikkumplikat ruħha l-prostituzzjoni, u warajha t-traffikar tal-bnedmin. Anki dwar is-saltna tad-dritt u l-omiċidju tas-Sinjura Daphne Caruana Galizia kienet ċara ħafna, u għal min jagħraf il-polz politiku, riedet tirreġistra kif jinsabu verament il-fatti u mhux kif il-Gvern qed iwassal lilu nnifsu biex jemmen il-propaganda politika tiegħu stess. Sfidi politiċi Dawn huma punti li huma sfidi politiċi għall-bnedmin ta' rieda tajba, li jridu jaġixxu bil-poter biex jagħmlu l-ġid lill-proxxmu u mhux biex ikunu biss fil-poter. Kemm dan l-isfidi ser jintlaqgħu, il-futur immedjat irid jagħtina parir. Tkun xi tkun l-għażla tal-Gvern, jibqa' ċar però: l-ewwel, li l-Partit Nazzjonalista huwa lura sod fix-xenarju politiku; u t-tieni, li proprju minħabba dan li anke jekk dawn il-problemi qed jiġu njorati, dan il-partit fl-Oppożizzjoni qiegħed jieħu ħsieb li jipprepara ruħu sew biex, kif ikun f'pożizzjoni, jikkonfrontahom. F'dan il-mument politiku, għalhekk, irid jiġi reġistrat li, għax id-direzzjoni hija ċara, inqabdet it-triq it-tajba. Dik li twassal partit fl-Oppożizzjoni biex isir ferm ikar rilevanti, jinftiehem u apprezzat mill-poplu li għalih ikompli jaħdem u jistinka.
Id-direzzjoni hija ċara.